გორმაღალი (ლეჩხუმის ქედი)
გორმაღალი — მთა დასავლეთ საქართველოში. ადმინისტრაციულად მდებარეობს წყალტუბოს, ხონისა და ცაგერის მუნიციპალიტეტების საზღვარზე, რიონისა და ცხენისწყლის წყალგამყოფზე — ლეჩხუმის ქედზე. სიმაღლე ზღვის დონიდან 1474 მ. აგებულია ბაიოსური პორფირიტებით, მათი ტუფებით, ტუფ-ბრექჩიებითა და ტუფ-ქვიშაქვებით. კალთები და მწვერვალი შემოსილია რცხილისა და წიფლის ტყით.